
Vil vi høre svarene? 

Af Kim Møller Hansen 

„Sandheden er derude" er mantraet i tv-serien X-Files, og 
millioner af fans, som bliver godt underholdt (og påvirket) af 
seriens konspiratoriske univers, siger ofte, når snakken går om 
ufoer, at de vil have svar på deres mange spørgsmål om ufoernes 
oprindelse, myndighedernes rolle i behandlingen af ufo-rapporter 
og ufo-vidner etc. Men spørgsmålet er vel nærmere: Vil de 
virkelig høre svarene? 

Jeg kan godt komme i tvivl, for 
mails til undertegnede og andre i 
SUFOI tyder på, at ikke alle er 
interesseret i svar, bortset fra 
dem, de ønsker at høre. Mange 
har for længst fundet sandheden - 
i hvert fald deres version af den. 

Lad mig slå fast, at hovedparten 
af de mails og breve, vi 
modtager, kommer fra hr. og fru 
Danmark, som har oplevet noget 
for dem uforklarligt på himlen, og 
som er oprigtigt interesserede i at 
få en mulig forklaring på 
oplevelsen, eller bare vil sikre sig 
at vi kender til observationen, 
dvs. at de ved at indberette 
oplevelsen ønsker at støtte vores 
arbejde - hvilket vi sætter stor 
pris på. Det kan også være 
henvendelser fra nysgerrige, der 
har læst noget utroligt i pressen 
eller på nettet, som de undrer sig 
over og derfor søger efter 
yderligere informationer. Denne 
store gruppe brevskrivere svarer 
og hjælper vi gerne, i det omfang 
evnerne og ressourcerne rækker, både i UFO-Nyt, på www.ufo.dk og her i 
UFO-Mail. ~ 

Så er der de få, men energiske og insisterende mailskrivere, vi sjældent bruger 
meget krudt på, fordi vores erfaring siger os, at det ikke tjener noget formål - 
ud over det formål, som mailskriverne tilsyneladende har, nemlig at komme i 
kontakt med nogen, som de kan plage med egne fortræffeligheder og måske 
provokere. Disse skribenter foretrækker overnaturlige forklaringer evt. 
kombineret med indtil flere konspirationsteorier frem for de forklaringer, som 
ligger lige for og som er helt sandsynlige. Min holdning er: Hvis der findes en 
sandsynlig forklaring, hvorfor så lede efter den mest usandsynlige, nemlig 
besøg fra andre verdener eller en rablende skør konspirationsteori? 








Alt for ofte støder jeg på „argumenter" fra et ego, der insisterer på at fremføre 
egne påstande, der helt tydeligt signalerer „ingen andre kan se tingene så 
klart, som jeg gør", eller „ingen andre kan på nogen måde have adgang til den 
samme hemmelige viden, som en klog fyr som jeg har". Denne attitude bygger 
samtidig på den overbevisning, at „det er langt mere sandsynligt, at alt det, vi 
tror, vi ved i dag, er forkert, samt at den moderne videnskab tager fejl, end at 
en klog fyr som jeg har uret". Sådanne personer er så forblændet af deres 
egen overmenneskelighed, at de „glemmer", at de - og ingen andre - faktisk 
har bevisbyrden, når de påstår dit eller dat. Når de fremsætter usædvanlige 
påstande, må de også præsentere helt ekstraordinære beviser, som 

sandsynliggør deres påstande. Ofte er det ikke et spørgsmål om manglende 
„ekstraordinære beviser", men manglen på selv det mindste bevis i det hele 
taget! Selv mener de, at de har dem, men det er beviser, som kun de selv - 
den troende - kan se. 

Og skulle man være heldig at plante bare lidt tvivl i deres sind, så de i et svagt 
øjeblik selv tvivler bare en lille bitte smule på eget bevismateriale, eller 
simpelthen er blevet afsløret i at viderebringe en klassisk vandrehistorie eller 
en bevislig løgn, så hiver de en eller anden konspirationsteori op af hatten, 
gerne i en variation tilpasset deres eget verdensbillede. Det kan umiddelbart 
virke som et smart trick, men kortslutter hurtigt kommunikationen! Det er 
nemlig spild af tid at diskutere med folk, som tror blindt på 

konspirationsteorier. Dette tankespind er netop konstrueret til at forklare alt, 
og hvis nogen oprigtigt prøver at pille tankespillet fra hinanden, er 

vedkommende nok selv en del af konspirationen! 

Hvor stammer så disse konspirationsteorier og den „hemmelige viden" fra? 
Internettet såmænd. Den lille gruppe mailskrivere, der kender sandheden, har 
fundet den på nettet. Deres viden bygger ofte på surfen rundt på internettet - 
og vupti, så har de spundet deres egen historie om, hvordan hele verden 
hænger sammen! Enhver kritisk stillingstagen til hjemmesidernes bagmænd, 
indhold og intentioner er fuldstændig fraværende. Måske skyldes det 
uvidenhed, måske manglende evne til at foretage kildekritik, måske 

overfladiskhed, måske at man bare vil bekræftes i egen tro og indretter sin 
søgen efter dette. 

Internettet kan opfattes som et demokratisk forum, hvor alle kan komme til 
orde uanset status. Men det er også et forum, hvor en hvilken-som-helst-tosse 
hurtigt og nemt kan udbrede hvad-som-helst uden skyggen af dokumentation, 
og der skal nok være nogen, som hopper på løgnen, manipulationen eller 
tankespindet. 

Internettet er en fantastisk informationsbase, hvis man kan bruge det rigtigt. 
Uanset om nettet bringer falske eller sande informationer, påvirkes vi alle - 
også i vores syn på ufo-fænomenet. I dag har nettet overtaget den rolle, som 
aviser og film spillede i ufoernes barndom. I artikelserien »Da ufoerne blev 
rumskibe«, som begynder i UFO-Nyt nr. 3, 2009, ser vi nærmere på, hvordan 
og hvornår de forskellige ufo-myter og troen på ikke-jordiske besøg blev 
grundlagt - og i bund og grund ikke har ændret sig væsentligt siden. 



Sagt om konspirationsteorier 

Medieforsker Frands Mortensen: 

• Konspirationsteorier forsvinder aldrig. Lige meget om man vælger at 
oplyse og forklare eller at tie dem ihjel, vil de altid bestå. 

• Eksistensen af konspirationsteorier er noget, vi bare må lære at leve 
med. 

Historiker Dan H. Andersen: 

• Der er en betydelig fakta- og argumentationsresistens hos folk, der 
tror på en konspirationsteori, for den passer perfekt ind i deres 
verdensbillede. Den passer perfekt, fordi den er skabt til at passe 
perfekt. 


Sagt om mediernes behandling af 
konspirationsteorier 

Medieforsker Frands Mortensen: 

• Journalister går kun efter den gode historie. At forsøge at appellere til 
journalisters kritiske sans nytter ikke, for deres primære interesse er 
læserne/lytterne/seerne. 

Bent Jensen på en blog på ing.dk: 

• Hvis der findes et rationelt synspunkt og et ekstremistisk, tror den 
dårlige journalist, at sandheden ligger midt i mellem de to. 


Sagt om Internettet 

Forfatter og historiker Andrew Keen giver i bogen »The Cult of the Amateur - 
How Today's Internet Is Killing Our Culture and Assaulting Our Economy« 
(Nicolas Breadley Publishing 2007) en række eksempler på 
productplacement på YouTube, på artikler om evolutionsbiologi omskrevet af 
kreationister på Wikipedia, falske videoer med valgresultater på YouTube, 
utrolige historier om 11. september osv. Keen kalder dette fænomen for 
digital darwinisme: overlevelse for den mest højtråbende og mest 
insisterende. 

Problemet med, at alle „skriver med", er ifølge Keen det meget enkle, at „en 
løgn kan rejse verden rundt, før sandheden når at slå sin klo i den". 

I 2010 vil der være 500 millioner blogs på nettet, hvor alle kan give deres 
meninger og holdninger til kende. Keen skriver: „I en verden, hvor vi alle er 
amatører, findes der ikke længere nogen eksperter." Og hvis der alligevel 
gør, er det svært at komme til at lytte til dem, for der er så mange 
stemmer, der råber op. 

Det er svært at gennemskue, hvad der er rigtigt, og hvad der er forkert. Er 
den første søgning på Google den bedste! Keen arbejder med begrebet 
„Googles kollektive intelligens", som udgør summen af alle idioters idiotiske 
søgninger - og jo flere ens idiotiske søgninger, der er forkerte, jo større vil 
risikoen være for, at den rigtige søgning bliver underprioriteret. 




Arkiv åbnes i Uruguay 

Det uruguayanske flyvevåben (FAU) har offentliggjort sit ufo¬ 
arkiv og givet den landsdækkende avis El Pais adgang til arkivet 
med øjenvidneberetninger. 

Flyvevåbenets ufo-kommission begyndte først at studere disse sager for få 
årtier siden. Ufo-fænomenet har dog ifølge oberst Ariel Sanchez, officer i 
flyvevåbenet med 33 års aktiv tjeneste og leder af ufo-kommissionen, 
eksisteret i Uruguay siden 1947 med en fortsat rig historie på ufo-beretninger. 
Kommissionen har til huse i et lille kontor i Montevideo, hvor man har en 
computerdatabase og et papirarkiv. Der er i hundredvis af dokumenter i 

grønne ringbind med betegnelsen „Fortrolig". De indeholder 

øjenvidneberetninger, fotografier, skitser, tegninger, dokumenter og 

vurderinger foretaget af 
personalet. 

Arkivet består af omkring 2.100 
rapporter, som kommissionen har 
undersøgt og afvist af forskellige 
grunde. 30 år efter projektets 
begyndelse står 40 sager tilbage 
som uopklarede. Arkivet har 
modtaget rapporter, der spænder 
fra „almindelige" observationer og 
formodede landinger til 
bortførelser, hvor folk hævder, at 
de er blevet kidnappet af ikke- 
jordiske væsener. 

Det uruguayanske flyvevåben har 
nu offentliggjort alle data, og kun 
vidnernes identitet er fortsat holdt 
hemmelig. Blandt de uopklarede 
sager kan nævnes en fra 1986, 
hvor to jagerfly fra Pucara jagtede en lysende kugle over Palmar Dæmningen. 
Piloterne forfulgte den og var lige ved at indhente den, da kuglen fløj væk med 
svimlende høj hastighed med kurs mod Argentina. Da piloterne vendte tilbage 
til deres base, dukkede kuglen igen op over dæmningen. De jagtede den igen, 
og da den denne gang forsvandt ud af syne, ændrede den farve fra rød til gul. 
Det samme skete for en gruppe militærpiloter i 1996, da de deltog i en øvelse 
over Santa Bernardina Basen i Durazno. De så to lysende kugler i 3.000 
meters højde. Kuglernes tilstedeværelse blev bekræftet af flyvekontrollen i 
lufthavnen. Da objekterne fløj bort, bevarede de deres facon og lysstyrke. 
Nogle minutter senere bemærkede piloterne, at objekternes lys blev svagere, 
så kun deres omrids var oplyst. Militærets statistikker viser, at de fleste 
rapporter kommer fra yngre mænd og mænd op til omkring 45 år. De viser 
også, at de fleste tilfælde finder sted først på aftenen, 49 % af rapporterne 
handler om lysende kugler, og blot 2 % handler om observationer af fremmede 
væsener. 



Kilde: 

Filer's Files 2009 - #25 

Oversættelse & bearbejdelse: 

-for & kmh 


SETI fylder 10 år 

Gennem de seneste 10 år har 5 millioner personer - samt deres 5 
millioner personlige computere - lyttet efter signaler fra ikke- 
jordiske væsener, som måske har forsøgt at kommunikere med 
Jorden fra deres fjern e planet på den anden side af Mælkevejen. 

Der er ikke opfanget nogen signaler fra ET endnu, 
oplyser man fra Berkeley, men eftersøgningen 
fortsætter. I dag er der 140.000 frivillige med 
235.000 personlige computere i 226 lande, som er 
aktive i efterforskningen. 

Det er et verdensomspændende projekt med navnet 
SETI@home (http://setiathome.ssl.berkeley.edu), 

og deltagerne i projektet bruger en metode kaldet 
„spredt computerkraft", som nu kan fejre sin ti års 
fødselsdag. 

„Fra et eller andet sted derude kommer der måske 
signaler, men vi ved ikke, hvor vi skal se efter dem, og vi ved ikke, hvordan 
signalerne ser ud", siger Dan Werthimer, astronom ved Berkeley Universitetets 
Space Sciences Laboratory, som står for SETI@home projektet. „Så vi er nødt 
til at se efter alle steder hele tiden, og vi må gøre det i lang tid. Vi leder efter 
en nål i en høstak, og det kan tage hundrede år, men vi fortsætter med at 
søge over hele kloden." 







Denne form for forskning begyndte faktisk for mere end 40 år siden, da en ung 
Harvard astronom ved navn Frank Drake blev inspireret af mulighederne for, at 
der var liv på fjerne planeter og begyndte at lede efter signaler fra rummet på 
National Radio Astronomy Observatory i Green Bank i Vest Virginia. Som et 
pudsigt indfald kaldte Drake sin forskning for Project Ozma. 

Drake blev til sidst professor i astronomi ved Universitetet i Santa Cruz. Han er 
nu gået på pension, men hans forskning fortsætter. I 1984 grundlagde en 
anden ung astronom, Jill Tarter, SETI Institute i Mountain View, hvor Drake 
stadig har sin 
gang. 

SETI står for 
Search for 

Extraterrestrial 
Intelligence, og 
instituttets formål 
er at „udforske, 
forstå og forklare 
oprindelsen, arten 
og udbredelsen af 
liv i universet". 

„Vi tror, at vi udfører den mest grundige forskning i menneskehedens historie - 
at forstå vores oprindelse og vores plads blandt stjernerne", står der videre i 
formålsparagrafferne. 



















Instituttet bruger det store Allen Teleskop, et betydningsfuldt radioteleskop 
ved Hat Creek nær Redding til sin forskning, såvel som ved anden astronomisk 
forskning. 

Ifølge Werthimer er SETI@home det store trækplaster for amatører, som 
ønsker, at deres computere tager del i en forskning, som muligvis kunne 
opfange et signal fra liv et eller andet fjernt sted, langt ude i universet - og 
opnå anseelse for at hjælpe med at opdage det. 

Andre projekter 

Werthimer, SETKcphome's 
leder, har også grundlagt 
en søgning efter ET kaldet 
SERENDIP - Search for 
Extraterrestrial Radio 

Emissions from Nearby 
Developed Intelligent 

Populations - som anvender 
det store radioteleskop ved 
Arecibo i Puerto Rico. De 
frivillige i SETI@home 
modtager al radiostøjen fra 
Arecibo på deres 
computere, som på den 
måde bliver en gigantisk 
supercomputer, hurtigere og kraftigere end nogen anden computer, der 
nogensinde er bygget, oplyser Werthimer. 

På Space Sciences Laboratory i Berkeley har forskeren David P. Anderson og 
hans kolleger skabt det mystiske „spredt computerkraft"-koncept og udviklet 
software med navnet BOINC - Berkeley Open Infrastructure for NetWork 
Computing - som omkring 100 andre „spredt computerkraft"-projekter bruger 

(se bl.a. http://boincdenmark.dk). 

Hos Rosetta@home, bruger fx 84.000 frivillige deres personlige computere til 
at designe vilkårlige, endeløse nye proteiner, som måske er forbundet med 
sygdomme som malaria og Alzheimers. 

Hos Einstein@home analyserer 222.000 computere over hele kloden utallige 
bidder af data fra satellitter, der søger efter beviser på de tyngdekraftbølger, 
som Albert Einstein for længe siden hævdede fandtes. 

Kilde: 

San Francisco Chronicle, 22. maj 2009 

Oversættelse: 

-for & kmh 



Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så 
send denne ufo-mail videre til din familie, dine venner og bekendte. 

Så har de også muligheden for at modtage ufo-mail gratis og uforpligtende, 
når der sker noget nyt: 

Danske og udenlandske observationer eller fotografier, aktuelle 
himmelfænomener og spændende tilbud på ufo-materialer. 




